Dank aan media wat ons inlig | Netwerk24
Deur Etta Van Der Merwe, Kaap St. Francis 12 Julie 2017 09:00
Oor die skrywe van Foeta ­Krige, "Jy't gesê ek moet wag, Suna, maar ek is nog kwaad" (07.07):
Dit is betreurenswaardig om te weet wat in net die laaste jaar met Venter, die mens en joernalis, gebeur het. Sy is soos 'n bokkie deur 'n trop honger leeus gejag en aan 'n boom vasgemaak terwyl die vlamme om haar lek. Sy is gewond en gedreig en het nie meer veilig in haar eie woonplek gevoel nie. Haar liggaam was só geknak dat sy aan 'n gebroke hart gesterf het.
Om vandag 'n joernalis te wees is nie maklik nie. Die enigste spreekbuis wat Jan Alleman egter het, is die media. Dankie, Foeta, vir jou skrywe, ook vir jou wrewel wat jy uitspreek teenoor diegene wat hul geboortereg prysgee vir 'n pot lensiesop. God slaap nie.
En dankie vir joernaliste wat soms in baie moeilike omstandighede die leser op hoogte hou van die nuus.
Dit word waardeer dat julle die feite publiseer al is daar soveel slegte nagevolge. Suna Venter, ek salueer jou.